《万象山》
清代·吴世涵

栝城富林麓，万象殊巃嵷。芙蓉拔地起，突兀凌高穹。

朅来蜡游屐，磴道修且崇。盘旋出云表，石径趋灵宫。

山亭坐一览，天宇开鸿濛。群峰忽低堕，罗列如儿童。

黄龙与桃隘，秀色千崖通。霜风天外来，万木钻青红。

江流日夜去，滔滔不可穷。回首望少微，晓日光曈昽。

矫矫云中鹤，高举青田东。恨无垂天翼，颉颃因晨风。

凭栏读赵碣，石半苍苔封。淮海七百载，祠宇犹栋隆。

惜哉不复作，劲节遗荒丛。山僧善款客，清斋荐葵菘。

流连未及已，暮飔吹寒棕。闲情狎野鹿，逸兴随冥鸿。

诘朝石门去，江上飞轻篷。

作者简介：浙江遂昌人，字渊若。道光二十年进士，官会泽知县。有《又其次斋诗集》。